ทีเอ็มบีปฏิวัติเช็คขึ้นเงินปุ๊บได้ปั๊บ
&#8220;ทหารไทย&#8221; สุดเจ๋ง ช่วยลูกค้าธุรกิจขึ้นเช็คได้เงินภายในวันเดียว จากเดิม 3 วัน
27 ก.ย. 2555

“ทหารไทย” สุดเจ๋ง ช่วยลูกค้าธุรกิจขึ้นเช็คได้เงินภายในวันเดียว จากเดิม 3 วัน
นายเอศ ศิริวัลลภ หัวหน้าเจ้าหน้าที่บริหารผลิตภัณฑ์และขายสินเชื่อเครือข่ายธุรกิจ ธนาคารทหารไทย เปิดเผยว่า ธนาคารได้ออกผลิตภัณฑ์ทีเอ็มบี วันแบงก์ วันเดย์ เพื่อช่วยให้ลูกค้าที่นำเช็คมาขึ้นเงินสามารถได้รับเงินภายในวันเดียว ทั้งเช็คของธนาคารและต่างธนาคาร โดยหากลูกค้านำมาฝากผ่านธนาคารก่อนเวลา 11.00 น. จะได้รับเงินหลัง 16.00 น. จากเดิมที่การขึ้นเช็คในเขตเดียวกันจะได้รับเงินในวันถัดไป แต่ถ้าข้ามเขตจะได้รับเงินใน 3 วัน
ทั้งนี้ ธนาคารจะอีเมลแจ้งถึงลูกค้าให้รับทราบ ซึ่งจะส่งผลให้การทำธุรกิจมีความคล่องตัวมากขึ้น จัดการด้านการเงินดียิ่งขึ้น ลดงาน ลดเวลา เพิ่มประสิทธิภาพทางธุรกิจ
นายเอศ เปิดเผยว่า ในปีที่ผ่านมามีเม็ดเงินผ่านเช็คทั้งระบบ 56 ล้านล้านบาท และเป็นเช็คข้ามเขต 8 แสนล้านบาท ซึ่งอุปสรรคระบบเช็คในปัจจุบัน คือ การได้เงินที่ล่าช้า เพราะต้องผ่านระบบเคลียริง
ลูกค้าธุรกิจของธนาคารที่มีวงเงินเบิกเกินบัญชี (โอดี) สามารถสมัครบริการทีเอ็มบี วันแบงก์ วันเดย์ ได้ทันที แต่กรณีที่ลูกค้ายังไม่มีวงเงินโอดีกับธนาคาร ต้องสมัครขอวงเงินโอดีของธนาคารก่อนจึงจะสมัครบริการนี้ได้ โดยธนาคารจะเรียกเก็บค่าธรรมเนียมสำหรับเช็คในเขตเดียวกัน 10 บาท และค่าธรรมเนียมข้ามเขต 0.2% ของจำนวนเงินหน้าเช็ค แต่ต้องจ่ายขั้นต่ำ 10 บาท 
นายเอศ เปิดเผยว่า คาดว่าจะมีลูกค้าใช้บริการนี้มากกว่า 2,000 รายภายในปีนี้ และหากลูกค้ารายใดสมัครบริการก่อนสิ้นปีนี้ จะลดค่าธรรมเนียมข้ามเขตลดเหลือ 0.1% ของจำนวนเงินหน้าเช็ค แต่จ่ายขั้นต่ำ 10 บาท ธนาคารเชื่อว่าจะช่วยลูกค้าได้มากขึ้น